Μεγιστοποίηση της εμπορικής αξίας της παραγωγής κορμόξυλου δασικής πεύκης
Authors: Κόντος Νικόλαος 
Published: August 2021

Η παρούσα εργασία πραγματεύεται την παραγωγή και διάθεση των προϊόντων Δασικής πεύκης που παράγονται από το δασικό σύμπλεγμα Ελατιάς του Δασαρχείου Δράμας και θέτει ως βασικό σκοπό την προσέγγιση και απάντηση σε δύο βασικά ερωτήματα: a) Η διαμόρφωση των κορμών Δασικής πεύκης Ελατιάς Δράμας είναι προσαρμοσμένη στις ανάγκες της ξυλαγοράς, σχετικά με το είδος και την ποιότητα των παραγόμενων προϊόντων και (β) Υπάρχουν περιθώρια βελτίωσης των προϊόντων Δασικής πεύκης έτσι ώστε να μεγιστοποιηθεί η εμπορική αξία αυτών; Για την υλοποίηση του ως άνω σκοπού σχεδιάσθηκαν και ερευνήθηκαν τα ακόλουθα: ♦ Καταγραφή και ανάλυση της παραγωγής των προϊόντων Δασικής πεύκης κατά την περίοδο 1977 - 1996. ♦ Καταγραφή και ανάλυση της διάθεσης των προϊόντων Δασικής πεύκης κατά την περίοδο 1977- 1991. ♦ Διερεύνηση της εξέλιξης της εμπορικής αξίας των προϊόντων Δασικής πεύκης. ♦ Έρευνα αγοράς σε εμπόρους και μεταπράτες προϊόντων Δασικής πεύκης, με τη μέθοδο προσωπικής συνέντευξης. ♦ Κατασκευή δασοαποδοτικών (πίνακες κατηγοριών προϊόντων) και οικονομικών (πίνακες οικονομικής απόδοσης κορμού) προτύπων Δασικής πεύκης. Τα αποτελέσματα των προαναφερόμενων σταδίων της έρευνας βοηθούν στην επίτευξη των ενδιάμεσων σκοπών αυτής, οι οποίοι τίθενται υπό μορφή ερωτήματος ως ακολούθως: Τι παράγεται μέχρι τώρα; Τι ζητείται από το καταναλωτικό κοινό; Τι μπορεί να παραχθεί; Η ανάλυση της παραγωγής και διάθεσης των προϊόντων Δασικής πεύκης, καθώς επίσης και τα αποτελέσματα της έρευνας αγοράς δίνουν απάντηση στα ερωτήματα «τι παράγεται έως τώρα» και «τι ζητείται από το καταναλωτικό κοινό». Με την κατασκευή των πινάκων κατηγοριών προϊόντων και των πινάκων οικονομικής απόδοσης αυτών, δίνεται απάντηση στο ερώτημα «τι μπορεί να παραχθεί». Με τη συγκριτική αξιολόγηση των δύο καταστάσεων, δηλαδή με το τι παράγεται και με το τι μπορεί να παραχθεί, απαντάται το δεύτερο βασικό ερώτημα που θέτει η παρούσα έρευνα, αν δηλαδή υπάρχουν περιθώρια βελτίωσης στη διαμόρφωση των προϊόντων για μεγιστοποίηση της εμπορικής αξίας αυτών. Τα αποτελέσματα της έρευνας αγοράς, δίνουν συγχρόνως απάντηση στο πρώτο ερώτημα της έρευνας, αν δηλαδή ανταποκρίνονται τα δασικά προϊόντα στις απαιτήσεις του καταναλωτικού κοινού είτε ως προς τη μορφή τους (διαστάσεις, ποιότητα), είτε ως προς την αγοραστική τους αξία. Τα αποτελέσματα της παρούσας έρευνας έδειξαν ότι: (α) Η διαμόρφωση Δασικής πεύκης Ελατιάς Δράμας, αναφορικά με το είδος των παραγόμενων προϊόντων είναι προσαρμοσμένη στις ανάγκες της ξυλαγοράς. Δεν προκύπτει ανάγκη για διαμόρφωση νέων προϊόντων, παρά μόνο για σωστή τήρηση των προδιαγραφών διαμόρφωσης αυτών. Η ποιότητα των παραγόμενων προϊόντων είναι χαμηλή, εξαρτάται άμεσα από τη διαμόρφωση αυτών στο υλοτομίο και επιδρά αρνητικά στην τιμή διάθεσης αυτών. Υπάρχει ζήτηση των προϊόντων Δασικής πεύκης, η οποία καλύπτεται από την παραγωγή. (β) Η εμπορική αξία των παραγόμενων προϊόντων μεγιστοποιείται με τον κατάλληλο συνδυασμό διαμόρφωσης του κορμού της Δασικής πεύκης. Το πολυτιμότερο, σχετικά με την τιμή διάθεσης, προϊόν είναι οι Στύλοι ΟΤΕ - ΔΕΗ, το οποίο όταν εμφανίζεται ως κορμοτεμάχιο στον διαμορφωμένο κορμό και σε οποιαδήποτε βαθμίδα διαμέτρου (από 10 έως 50 εκ.) μεγιστοποιεί την εμπορική αξία του κορμού Δασικής πεύκης.